Soektog na koper by Gobabis - Omgewing - Republikein
Thursday, December 02nd, 15:44:59
Soektog na koper by Gobabis
'Dankbaar vir boere se samewerking'
Augetto Graig – Boere in die Gobabis-omgewing kan volgende week besoekers te wagte wees wanneer 'n elektromagnetiese lugopname op Donderdag 14 Oktober in dié omgewing afskop. Die lugopname het ten doel om koperneerslae te identifiseer.
Dr. Branko Corner, die uitvoerende direkteur van Kuiseb Copper, het dié aankondiging vandeesweek in verskeie koerante gemaak.
Volgens Corner sal die opname die elektriese geleidingsvermoë van die grond op verskeie plase in die omgewing meet, wat met bestaande inligting van magnetiese opnames kan vasstel waar koper gevind kan word.
Kuiseb Copper het in September verlede jaar 'n gesamentlike onderneming met Rio Tinto op die been gebring wat nou vir New Resolution Geophysics uit Suid-Afrika gekontrakteer het om die opname te doen.
Die opname sal drie blokke dek, en nog ses punt-tot-punt roetes volg as deel van die vroegtydige eksplorasie van die gebied wat deur die vennote se gesamentlike eksklusiewe eksplorasielisensies gedek word.
'n Omgewingsklaringsertifikaat is reeds uitgereik vir die opname terwyl betrokke aansoeke ook by die Namibië Burgerlugvaartowerheid (NCAA) ingedien is. Die opname sal na verwagting ongeveer 'n maand lank duur.
Roetes in die drie blokke sal 800 m van mekaar gevlieg word, vanaf die noordweste na die suidooste en die helikopter sal tussen 75 m en 85 m bo die grond vlieg, met die sender en ontvanger tussen 35 m en 45 m van die grond af.
Die Namibiese Landbou-unie (NAU) se regsverteenwoordiger het 'n vergoedingsooreenkoms opgestel in die geval waar enige wild of vee beseer word of vrek as gevolg van die opname, volgens Kuiseb Copper, en Corner sê 82% van die betrokke boere het reeds die ooreenkoms geteken.
Een van die eienaars wat nie geteken het nie, is mnr. Cassie Carstens van die bekende Arnhem Caves-oord. Hy is bekommerd oor hoe die geraas van die helikopter die tussen 10 000 en 15 000 vlermuise wat in die grotte woon, sal beïnvloed.
"Die probleem is die grot loop reguit af en die geluid van die helikopter mag die vlermuise skade berokken of verjaag," sê hy.
Vyf vlermuissoorte kom in die grot voor, en Carstens sê hy het sy prokureur oor die kwessie genader.
Corner sê hy is bewus van Carstens se bekommernis en nadat hy nie terugvoering van hom ontvang het nie, is daar besluit om Arnhem van die opname te verwyder.
Dieselfde benadering is toegepas rakende ander plase waar konsensus nie bereik kon word nie.
"Daar was voorheen soortgelyke opnames in Namibië gedoen, maar dit is duur en 'n tekort aan kommunikasie het tot 'n slegte indruk onder die betrokke boere gelei. Ons het vooraf besluit om alles deursigtig te doen en ons is dankbaar aan die boere vir hul samewerking," het hy gesê.
New Resolution Geophysics uit Suid Afrika sal een van hul helikopters in span om die opname te kom doen. Foto nrgex.co.za